Hallen i Halvrimmen lagde i weekenden rammer til, da fugleelskere fra hele landet kom forbi og kiggede på fugle. Og de indrømmer det selv - de er lidt nogle nørder. - Jeg vil hellere have en fugl end et Picasso-billede. Det er en nørdehobby, det her. Der er nogle, der ryger. Det bruger de mange penge på. Jeg bruger penge på fugle, siger Lars Peter Andreasen, der har 80 kvadratmeter kælder med fugle i alle størrelser. Med 50 medlemmer er Jammerbugt Fugleforening en af de største fugleforeninger i Danmark. - Hærfugle er en flot fugl, og de skal have levende foder, siger formand Finn Franklin Pedersen om sin yndlingsfugl. Selvom fuglene er små, kan der udfolde sig store dramaer i burene. For Cuba-finkernes hanner er nogle hidsige fyre. - Når hannen eller faren opdager, at der er små hanner blandt ungerne, begynder han at jagte dem, for så er de en rival til hans egen kone, fortæller Lars Peter Andreasen om noget af det, der holder hans interesse fanget år efter år.

Opsummering:
Fuglenørder flokkede til Jyllands største fugleudstilling med mere end 450 udstillede fugle.